บสย.ผนึก5ธนาคารให้วินกู้สูง1.5แสน
บสย.จับมือ 5 แบงก์เปิดโครงการรักพี่วิน ปล่อยกู้ดอกเบี้ยต่ำให้ซื้อรถใหม่ขับ สูงสุด 1.5 แสน
21 ก.พ. 2562

บสย.จับมือ 5 แบงก์เปิดโครงการรักพี่วิน ปล่อยกู้ดอกเบี้ยต่ำให้ซื้อรถใหม่ขับ สูงสุด 1.5 แสน
นายรักษ์ วรกิจโภคาทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ในวันที่ 21 ก.พ.นี้ บสย.จะร่วมกับ 5 สถาบันการเงิน ได้แก่ ธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ธนาคารเพื่อการเกษตรและสหกรณ์การเกษตร (ธ.ก.ส.) ธนาคารทิสโก้ ธนาคารไทยเครดิตเพื่อรายย่อย เปิดตัวโครงการ บสย.รักพี่วิน เพื่อสนับสนุนแหล่งเงินทุนดอกเบี้ยถูก ช่วยเหลือผู้ประกอบอาชีพจักรยานยนต์รับจ้าง ให้นำไปปรับปรุงซื้อรถจักรยานยนต์ใหม่ ซื้ออุปกรณ์ปรับแต่ง ซ่อมแซมตัวรถให้มีคุณภาพ รวมถึงให้กู้นำไปใช้จ่ายชีวิตประจำวันและนำไปใช้หนี้เก่า หนี้นอกระบบ
สำหรับรูปแบบสินเชื่อแบ่งเป็น 2 รูปแบบ กรณีผู้กู้ที่ไม่ติดปัญหาเครดิต บูโรจะขอได้วงเงินสูงสุดคนละ 1.5 แสนบาท แบ่งเป็น 1 แสนบาท สำหรับซื้อและปรับปรุงรถจักรยานยนต์ใหม่ ส่วนอีก 5 หมื่นบาท ให้กู้เพื่อนำไปชำระหนี้เก่า เช่น หนี้บัตรเครดิต หนี้นอกระบบ โดยเงื่อนไขจะปล่อยกู้ผ่อน 2-3 ปี ดอกเบี้ยขึ้นอยู่กับแต่ละธนาคาร ซึ่งมี บสย.เป็นผู้ค้ำประกันให้หมด แต่กรณีผู้กู้ที่ติดปัญหาเครดิตจะมีสินเชื่อส่วนบุคคลคนละ 3 หมื่นบาท จากบริษัท ไฮเวย์ ในเครือธนาคารทิสโก้ให้